b'\n_START_ARTICLE_\nSiracusa (pokrajina)\n_START_SECTION_\nZgodovinske zanimivosti\n_START_PARAGRAPH_\nV bogati zgodovini Sicilije gotovo izstopa podro\xc4\x8dje dana\xc5\xa1nje pokrajine, na katerem sta se v osmem stoletju pr. n. \xc5\xa1t. razvili dve ve\xc4\x8dji mestni dr\xc5\xbeavi, Sirakuza in Leontini (dana\xc5\xa1nji Lentini). Siraku\xc5\xbeani so v kratkem \xc4\x8dasu podjarmili vso okolico razen Leontinija, ki se je v stiski zavezalo z Atenami. Sledila je dolga vojna, ki se je zaklju\xc4\x8dila z mirovnim dogovorom leta 424 pr. n. \xc5\xa1t. \xc4\x8ceprav Sirakuza ni bila v voja\xc5\xa1ki premo\xc4\x8di, je zmagala vojno z diplomacijo. Mirovni kongres, prvi te vrste v zgodovini, je namre\xc4\x8d popolnoma izlo\xc4\x8dil Atene iz Sicilije in proglasil bratstvo in so\xc5\xbeitje med vsemi siciljoti, kot so se takrat imenovali prebivalci otoka. S tem je bil dose\xc5\xbeen mir med Sirakuzo in Leontinijem, a v praksi je ta mir pomenil zmago Siraku\xc5\xbeanov. Leontini je bilo namre\xc4\x8d politi\xc4\x8dno in socialno neurejeno in premalo samozavestno; za re\xc5\xa1itev notranjih sporov so se njegovi prebivalci obrnili na siraku\xc5\xa1ke "izvedence" in ti so ukrepali v svoj prid. Po krvavih bitkah se je mesto podalo in zavezniki Sirakuze so poselili Leontini, kar je bil zgovoren poskus asimilacije. Mesto se je \xc5\xa1e dolgo upiralo in se ve\xc4\x8dkrat zavezalo z nasprotniki Sirakuze, kon\xc4\x8dno tudi s Karta\xc5\xbeanom Hanibalom. Toda leta 214 pr. n. \xc5\xa1t. so Rimljani zavzeli mesto in o Leontiniju ni ve\xc4\x8d zgodovinskih podatkov.'